Liv Signe Navarsete (Senterpartiet), 2007-01-31:
I Hedmark omkom 27 personar i bilulukker i 2006, av dei ni på rv. 3. Tolv personar omkom i bilulukker på E6 i Akershus, Hedmark og Oppland i 2006, av dei seks på E6 Gardermoen–Kolomoen. Møteulukkene viser ein aukande tendens. Ut frå rv. 3 si betydning for transport mellom Oslo og Trondheim må prioriteringane på denne ruta sjåast i samanheng med prioriteringane på E6 mellom Oslo og Trondheim, jf. St.meld. nr. 46 for 1999-2000 Nasjonal transportplan 2002-2011. I St.meld. nr. 24 for 2003-2004 Nasjonal transportplan 2006-2015 er det føreslått utført mindre investeringstiltak, bl.a. utbetring av eksisterande rv. 3 mellom Elverum og Rena i første fireåresperiode. I handlingsprogrammet for investeringar på stamvegnettet for perioden 2006–2009 fann Stortinget likevel ikkje rom for investeringar på rv. 3 i Hedmark. Statens vegvesen Region øst har i 2006 fullført eit prøveprosjekt på ei 11 km lang strekning på rv. 3 i Stor-Elvdal kommune. Prosjektet er omtala i St.meld. nr. 46 for 1999-2000, Nasjonal transportplan 2002-2011. I opplegget inngår tiltak på sideterreng, breiddutviding, avkjørselsregulering m.m. Prosjektet er koordinert med dekkelegging på rv. 3. Transport- og kommunikasjonskomiteen hadde i samband med behandlinga av statsbudsjettet for 2007 følgjande merknad: «Komiteen ber om at breddeutvidelsesprosjektet videreføres i 2007, i den grad det er mulig gjennom innsparinger innenfor Statens vegvesen Region østs område, eller for øvrig på stamvegruten som rv 3 er en del av.» Eg vil på grunnlag av komiteen sine merknader ta dette spørsmålet opp med Vegdirektoratet for å sjå om det er mogleg å vidareføre breiddutvidingsprosjektet i 2007–2008. Når det gjeld prioritering av stamvegmidlane for Hedmark i neste NTP, er det som kjent i stor grad opp til fylkestinget kor høgt tiltak på rv. 3 skal kome. Eg vil òg understreke E6 si betydning for ulukkesutviklinga generelt i Akershus, Hedmark og Oppland. I St.meld. nr. 24 for 2003-2004, Nasjonal transportplan 2006-2015, er det føresett at E6 Gardermoen–Kolomoen skal byggjast om til firefelts veg med fysisk midtdelar i planperioden. Dette er følgt opp i handlingsprogrammet for investeringar på stamvegnettet for perioden 2006–2009. Eg meiner dette tiltaket er svært viktig for trafikktryggleiken i Hedmark. Det var opphavleg tenkt at det skulle fremjast eit samla finansieringsopplegg for heile strekninga. På grunn av manglande planavklaring på delar av strekninga – Minnesund–Skaberud spesielt – har Samferdselsdepartementet avgjort at det skal fremjast eit finansieringsopplegg for dei strekningane som det føreligg tilstrekkeleg planavklaring på. Eg meiner dette er eit viktig grep, som kan gjere at me kan hauste trafikktryggleiksvinstar for utbyggingstiltaket på E6 på eit tidlegare tidspunkt. Samferdselsdepartementet har no starta arbeidet med ekstern kvalitetssikring, KS2, av den fyrste delen av prosjektet, og eg legg opp til at Regjeringa kan fremje ein stortingsproposisjon for utbygging og finansiering av E6 Gardermoen–Dal i Akershus og E6 Skaberud–Kolomoen i Hedmark i løpet av 2007. Det er ein føresetnad at det vert tilslutnad til delvis bompengefinansiering av heile prosjektet Gardermoen–Kolomoen. Eg viser òg til svara mine på spørsmål nr. 13 i spørjetimen 15. februar 2006 og på spørsmål nr. 9 i spørjetimen 1. mars 2006 frå representanten Per Roar Bredvold om trafikkulukker og tiltak i Hedmark og spesielt om tilhøva på rv. 3.